Δώρος Γεωργιάδης

Βιογραφία

Γεννήθηκε στη Λάρνακα στις 20 Δεκεμβρίου 1948. Το 1967 μετακόμισε στην Αθήνα όπου σπούδασε και πήρε πτυχίο από το Εθνικό Ωδείο. Κατά την περίοδο 1967-1970 ηχογράφησε αρκετά μοντέρνα και ελαφρά τραγούδια σε μικρές δισκογραφικές εταιρείες ενώ το 1970 υπέγραψε συμβόλαιο με την εταιρεία Μίνως Μάτσας και Υιός. Στην εταιρεία αυτή, ερμήνευσε τραγούδια μεγάλων δημιουργών όπως ο Μίμης Πλέσσας, ο Γιώργος Μητσάκης, ο Θόδωρος Δερβενιώτης, ο Γιώργος Κατσαρός, ο Λυκούργος Μαρκέας, η Σώτια Τσώτου, ο Κώστας Βίρβος και ο Πυθαγόρας.
Ο πρώτος του μεγάλος δίσκος ήταν «Το Πανόραμα» σε μουσική του Μίμη Πλέσσα και στίχους του Κώστα Βίρβου που κυκλοφόρησε το 1971. Στην πορεία ο Δώρος Γεωργιάδης επικεντρώθηκε στην ερμηνεία προσωπικών του συνθέσεων σε στίχους σχεδόν αποκλειστικά της Σώτιας Τσώτου. Η οριστική καθιέρωση για τον Δώρο Γεωργιάδη ήρθε το 1972 όταν κέρδισε το Α΄ Βραβείο στο Φεστιβάλ Τραγουδιού Θεσσαλονίκης με το τραγούδι «Αν ήμουν πλούσιος», σε στίχους Σώτιας Τσώτου. Παράλληλα, ο Δώρος Γεωργιάδης εμφανίστηκε σε πολλά νυκτερινά κέντρα διασκέδασης της εποχής και συνεργάστηκε με καλλιτέχνες όπως ο Στράτος Διονυσίου, ο Τόλης Βοσκόπουλος, ο Φίλιππος Νικολάου, ο Γιάννης Καλατζής, ο Δημήτρης Μητροπάνος, η Χάρις Αλεξίου, η Ρένα Κουμιώτη, κ.ά.
Μετά την Τουρκική Εισβολή του 1974, ο Δώρος Γεωργιάδης σταμάτησε να τραγουδάει επαγγελματικά και ασχολήθηκε αποκλειστικά με τη σύνθεση. Εκτός από τη Σώτια Τσώτου, συνεργάστηκε με στιχουργούς όπως ο Μάνος Κουφιανάκης, ο Πάνος Φαλάρας, ο Άγγελος Αξιώτης και ο συμπατριώτης και παιδικός του φίλος, Σταύρος Σιδεράς. Επιτυχίες του ερμήνευσαν καλλιτέχνες όπως η Μαρινέλλα, η Άννα Βίσση, ο Δημήτρης Μητροπάνος, ο Μιχάλης Μενιδιάτης, ο Λευτέρης Μυτιληναίος, ο Γιάννης Βογιατζής, ο Φίλιππος Νικολάου, η Ελένη Ροδά, ο Πασχάλης, η Ελπίδα, η Μπέσσυ Αργυράκη, ο Γιώργος Πολυχρονιάδης, η Ρένα Πάντα, ο Δάκης, η Τζίνα Σπηλιωτοπούλου, ο Σταύρος Σιδεράς και άλλοι. 
Σταθμός στην καριέρα του θεωρείται η σύνθεση της ροκ όπερας «The Archon» με λιμπρέτο του Σταύρου Σιδερά που παρουσιάστηκε με μεγάλη επιτυχία στη Νότιο Αφρική στα τέλη της δεκαετίας του ‘70. Άλλος ένας σταθμός ήταν και η σύνθεση του τραγουδιού «Ας κάνουμε απόψε μιαν αρχή» που ερμήνευσε η Άννα Βίσση στο Φεστιβάλ Τραγουδιού Θεσσαλονίκης του 1977 κερδίζοντας το Α΄ Βραβείο και το Πανελλήνιο Βραβείο Κοινού. Στο Φεστιβάλ κέρδισε επίσης το Γ' βραβείο το 1978 με το τραγούδι «Λάφυρο πολέμου» σε στίχους Ανδρέα Φαντίδη με ερμηνευτή το Σταύρο Σιδερά. Ο Δώρος Γεωργιάδης είχε επίσης δύο συμμετοχές στο Φεστιβάλ Τραγουδιού της Eurovision: η πρώτη το 1979 με το τραγούδι «Σωκράτης», σε στίχους Σώτιας Τσώτου, που ερμήνευσε η Ελπίδα (ελληνική συμμετοχή, 8η θέση) και η δεύτερη το 1981 με το τραγούδι «Μόνικα» σε στίχους Σταύρου Σιδερά, που ερμήνευσαν οι Island (1η κυπριακή συμμετοχή στο διαγωνισμό, 6η θέση). 
Από το 1984 ο Δώρος Γεωργιάδης επέστρεψε στην Κύπρο όπου και δραστηριοποιήθηκε. Το 1989 ανέλαβε τη διεύθυνση της Χορωδίας της Λαϊκής Τράπεζας με την οποία πραγματοποίησε σειρά συναυλιών με τραγουδιστές όπως η Άννα Βίσση, η Δήμητρα Γαλάνη, ο Αντώνης Καλογιάννης, ο Κώστας Χατζής και η Μαρινέλλα. Το 1989 ο Κυπριακός Οργανισμός Αθλητισμού του ανέθεσε τη σύνθεση του Ύμνου των Αγώνων Μικρών Κρατών Ευρώπης που πραγματοποιήθηκαν στην Κύπρο τον Μάιο του 1989, καθώς και του τραγουδιού της λήξης των Αγώνων που ερμήνευσε η Άννα Βίσση σε στίχους Σταύρου Σιδερά. Το τραγούδι είχε τον τίτλο «The only arms we need». 
Τα επόμενα χρόνια επιμελήθηκε δύο μουσικούς θεσμούς που άφησαν εποχή: τον «Παγκύπριο Διαγωνισμό Τραγουδιού» και το τηλεοπτικό πρόγραμμα «Αφετηρίες», από το οποίο αναδείχθηκε ο Μιχάλης Χατζηγιάννης. Στα τέλη της δεκαετίας του ’90, ο Δώρος Γεωργιάδης έκανε επίσης τρεις ολοκληρωμένους δίσκους με τον ανερχόμενο τότε Μιχάλη Χατζηγιάννη, οι οποίοι γνώρισαν πολύ μεγάλη επιτυχία.
Κατά την περίοδο 2001-2003 πέρασε μια δύσκολη περιπέτεια με την Κυπριακή Δικαιοσύνη από την οποία βγήκε νικητής, αφού το Εφετείο τον αθώωσε πανηγυρικά. Έκτοτε έχει απομακρυνθεί από τα φώτα της δημοσιότητας και τα μουσικά κυκλώματα. 
Ανάμεσα στις επιτυχίες του συγκαταλέγονται τα τραγούδια: «Αν ήμουν πλούσιος», «Ταξίδευα παιδί κι εγώ», «Κάποτε πήγα στην Αμέρικα», «Θέλω αλλά πώς», «Άνοιξη που περνάς», «Τι να 'χαμε τι να 'χαμε», «Αυτή την ώρα», «Ας κάνουμε απόψε μιαν αρχή», «Μη βάζεις μαύρο», «Εγώ δεν είμαι δικαστής», «Σωκράτης», «Υπάρχουν κι άλλοι δρόμοι», «Σ' αγαπώ», «Μπορεί», «Σ' ευχαριστώ», «Καμιά φορά», «Τι τις θες τις Κυριακές», «Σαρωνικέ μου», «Βλέφαρο μου», «Ήθελα», «Αγάπα με για να υπάρχω», «Εγώ φορώ χρυσό σταυρό», «Πώς να σ' αγκαλιάσω πες μου», «Χαμογέλασε στον ήλιο», «Καλώς ήλθες αγάπη», «Απ' όλα τα παιδιά ζητώ συγγνώμη», «Παγκόσμιος πολίτης», κ.ά.